Sonstorm kan tegnologie ontwrigArgieffoto: AP Photo/A.M. Ahad Die Suid-Afrikaanse Nasionale Ruimte-agentskap (Sansa) het Dinsdag ŉ waarskuwing uitgereik dat ’n sonvlam probleme kan veroorsaak met tegnologiese stelsels en kommunikasie op die aarde. Luidens ŉ verklaring uitgereik deur Sansa is die sonvlam Saterdag aangemeld. Sonvlamme is reuse-ontploffings op die oppervlak van die son wat plaasvind wanneer magnetiese veldlyne skielik breek en groot hoeveelhede elektromagnetiese energie vrygelaat word. Dié uitbarsting het ŉ koronale massa-uitwerping tot gevolg gehad, wat ŉ effek op die aarde se magnetiese veld het. Wanneer die magnetiese veld van ŉ koronale massa-uitwerping met die magnetiese veld van die aarde bots, kan dit ŉ geomagnetiese storm tot gevolg hê. ŉ Koronale massa-uitwerping is ŉ groot wolk van hoë energiedeeltjies wat van die son se oppervlak vrygestel word wanneer gebergde energie skielik vrygestel word. Volgens Sansa kan radiokommunikasie wat op hoë frekwensie plaasvind en GPS-werkverrigting weens die uitbarsting onderbreek word. Dit kan moontlik die radiokommunikasies tussen vliegtuie en lugverkeerbeheerders belemmer. Sansa sê magnetometerlesings regoor die wêreld toon reeds matige ontwrigtings in die magnetiese veld. Sansa sê egter aangesien Suid-Afrika op die 35 grade- breedtegraad geleë is, is die moontlikheid vir plaaslike radiokommunikasie-ontwrigting en die impak van kragstelsels, skraal. “Die sonaktiwiteit word egter voortdurend gemonitor en Sansa sal gereeld waarskuwings uitreik oor die sonvlam se impak op Suid-Afrika se tegnologie en bedrywighede.”